b'\n_START_ARTICLE_\nBogomil Bite\xc5\xbenik\n_START_SECTION_\n\xc5\xbdivljenje in delo\n_START_PARAGRAPH_\nRodil se je v slovenski u\xc4\x8diteljski dru\xc5\xbeini v Lo\xc4\x8dniku (sedaj ital. Lucinico) pri Gorici. Ljudsko \xc5\xa1olo je obiskoval v rojstnem kraju in \xc5\xa0empetru pri Gorici. Zaradi neurejenih socialnih razmer je kot gimnazijec opustil \xc5\xa1olanje in se v Gorici zaposlil kot uradnik. Med \xc5\xa1olanjem v Gorici je bil predsednik srednje\xc5\xa1olskega dru\xc5\xa1tva Vesna. Bil je \xc4\x8dlan organizacije TIGR. Zaradi preganjanja fa\xc5\xa1isti\xc4\x8dne policije je leta 1931 pobegnil v Kraljevino Jugoslavijo, tu se je v Mariboru zaposlil kot tajnik na gozdarski \xc5\xa1oli. Po letu 1932 je bil nezaposlen, leta 1939 pa je postal re\xc5\xbeiser pri amaterskem gledali\xc5\xa1\xc4\x8du Delavske zbornice v Ljubljani. Po okupaciji Jugoslavije je sodeloval v Osvobodilni fronti, bil aretiran in 11. novembra 1941 pred posebnim sodi\xc5\xa1\xc4\x8dem za za\xc5\xa1\xc4\x8dito dr\xc5\xbeave v Rimu obsojen na 20 let zapora. Leta 1944 se je iz zapora vrnil v Gorico in se vklju\xc4\x8dil v narodnoosvobodilno borbo. Po osvoboditvi je slu\xc5\xbeboval v organih socialnega zavarovanja Ljudske republike Slovenije. Oktobra 1950 je postal direktor Komunalnega zavoda za socialno zavarovanje v Kopru. Leta 1981 je v Kopru objavil knjigo Razvoj zdravstvenega zavarovanja na Primorskem. V njej je analiziral razmere na ju\xc5\xbenem Primorskem po maju 1945.'